-----------------------------------------------------------------------
  3. ลักษณะการประกอบธุรกิจ

  -----------------------------------------------------------------------

3.1 การเปลี่ยนแปลงและพัฒนาการที่สำคัญ

กลุ่มทิสโก้ได้ดำเนินการปรับโครงสร้างการถือหุ้นโดยมีบริษัทโฮลดิ้งเป็นบริษัทใหญ่ของกลุ่ม
โดยหลังจากพระราชบัญญัติธุรกิจสถาบันการเงิน พ.ศ. 2551 มีผลบังคับใช้เมื่อวันที่ 3 สิงหาคม
2551 ธนาคารทิสโก้ จำกัด (มหาชน) (“ธนาคาร” หรือ “ธนาคารทิสโก้”)
ได้ยื่นขอจัดกลุ่มธุรกิจทางการเงินกับธนาคารแห่งประเทศไทย โดยจัดตั้งบริษัทใหม่ คือ บริษัท
ทิสโก้ไฟแนนเชียลกรุ๊ป จำกัด (มหาชน)
ซึ่งมีสถานะเป็นบริษัทมหาชนที่ไม่ใช่ธนาคารพาณิชย์เพื่อเป็นบริษัทโฮลดิ้ง
และเป็นบริษัทใหญ่ของกลุ่มทิสโก้แทนธนาคารทิสโก้ โดยบริษัท ทิสโก้ไฟแนนเชียลกรุ๊ป จำกัด
(มหาชน) (“บริษัท”) ทำคำเสนอซื้อหลักทรัพย์ทั้งหมดของธนาคารทิสโก้
โดยชำระราคาด้วยหลักทรัพย์ประเภทเดียวกันที่ออกใหม่ของบริษัทในอัตราแลกเปลี่ยนหลักทรัพย์ 1:1
โดยบริษัทสามารถทำคำเสนอซื้อหลักทรัพย์ของธนาคารทิสโก้ได้ร้อยละ 99.51
ของจำนวนหลักทรัพย์ที่ออกแล้วทั้งหมด ภายหลังการแลกเปลี่ยนหลักทรัพย์ประสบผลสำเร็จ
บริษัทเข้าถือหุ้นทั้งหมดในธนาคารทิสโก้และในบริษัทย่อยอื่นๆ[1]
ตามสัดส่วนที่ธนาคารทิสโก้ถืออยู่เดิม และเข้าถือหุ้นในบริษัท โตเกียว ลีสซิ่ง (ไทยแลนด์) จำกัด
ทั้งนี้ บริษัท ทิสโก้ไฟแนนเชียลกรุ๊ป จำกัด (มหาชน) ได้เริ่มดำเนินธุรกิจอย่างเป็นทางการเมื่อวันที่
1 มกราคม 2552 และเข้าเป็นบริษัทจดทะเบียนในตลาดหลักทรัพย์แห่งประเทศไทย
แทนธนาคารทิสโก้ ซึ่งได้เพิกถอนออกจากตลาดหลักทรัพย์ฯ ในเวลาเดียวกันเมื่อวันที่ 15 มกราคม
2552

เมื่อเดือนพฤศจิกายน 2552
บริษัทได้รับอนุญาตจากคณะกรรมการกำกับหลักทรัพย์และตลาดหลักทรัพย์ให้เสนอขายหุ้นสามัญเพิ่มทุนของบริษัทให้กับผู้ถือหุ้นของธนาคารทิสโก้
การเสนอหุ้นสามัญเพิ่มทุนดังกล่าวเป็นไปตามวัตถุประสงค์ของการปรับโครงสร้างการถือหุ้นของกลุ่ม
ทิสโก้ในการให้บริษัทถือหุ้นในธนาคารครบร้อยละ 100
และเป็นการรักษาผลประโยชน์ของผู้ถือหุ้นรายย่อยของธนาคารทิสโก้ที่ยังมิได้ทำการแลกเปลี่ยนหุ้นของธนาคารกับหุ้นของบริษัท
ทั้งนี้ ณ วันที่ 5 มกราคม 2555 บริษัทถือหุ้นในธนาคารทิสโก้ร้อยละ 99.98
ของจำนวนหลักทรัพย์ที่ออกแล้วทั้งหมด ในปี 2553 บริษัท ทิสโก้ ลีสซิ่ง จำกัด
ได้เข้าเป็นบริษัทย่อยในกลุ่มธุรกิจทางการเงินทิสโก้
โดยมีเป้าหมายเพื่อขยายสินเชื่อลูกค้ารายย่อยในเขตพื้นที่ต่างจังหวัด บริษัท ทิสโก้ ลีสซิ่ง จำกัด
ให้บริการสินเชื่อทะเบียนรถยนต์ และสินเชื่อเช่าซื้อ และการให้เช่าแบบลีสซิ่งสำหรับรถยนต์
รถจักรยานยนต์ ตลอดจนเครื่องจักรและอุปกรณ์เพื่อการประกอบธุรกิจ และในปี 2554 บริษัท
ศูนย์การเรียนรู้ทิสโก้ จำกัด ได้เข้าเป็นบริษัทย่อยในกลุ่มธุรกิจทางการเงินทิสโก้
เพื่อพัฒนาศักยภาพของบุคคลากร
ตลอดจนให้คำปรึกษาการวางแผนการพัฒนาการเรียนรู้ของบุคลากรภายใต้กลุ่มทิสโก้ นอกจากนี้
ในช่วงปลายปี 2554 บริษัทหลักทรัพย์ที่ปรึกษาการลงทุน ทิสโก้ จำกัด ซึ่งถือหุ้นร้อยละ 100
โดยบริษัทหลักทรัพย์ทิสโก้ จำกัด ได้เข้าเป็นบริษัทย่อยในกลุ่มธุรกิจทางการเงินทิสโก้
บริษัทหลักทรัพย์ที่ปรึกษาการลงทุน ทิสโก้ จำกัด
ได้รับอนุญาตจากกระทรวงการคลังและสำนักงานคณะกรรมการกำกับหลักทรัพย์และตลาดหลักทรัพย์ให้ประกอบธุรกิจหลักทรัพย์ประเภทการเป็นที่ปรึกษาการลงทุน
ทั้งนี้ บริษัทหลักทรัพย์ที่ปรึกษาการลงทุน ทิสโก้ จำกัด จะเริ่มดำเนินธุรกิจอย่างเป็นทางการในปี
2555

3.2 การประกอบธุรกิจของบริษัท ทิสโก้ไฟแนนเชียลกรุ๊ป จำกัด (มหาชน) และบริษัทย่อย

เนื่องจาก บริษัท ทิสโก้ไฟแนนเชียลกรุ๊ป จำกัด (มหาชน) ประกอบธุรกิจการถือหุ้นในบริษัทอื่น
(Holding Company) และไม่มีการประกอบธุรกิจอื่นใด
ดังนั้นการประกอบธุรกิจจึงแบ่งตามลักษณะการประกอบธุรกิจของบริษัทย่อย
ซึ่งสามารถแบ่งตามประเภทธุรกิจหลักได้ 2 กลุ่มหลัก คือ กลุ่มธุรกิจธนาคารพาณิชย์
และกลุ่มธุรกิจหลักทรัพย์ โดยให้บริการทางการเงินในรูปแบบต่างๆ ผ่านบริษัทในเครือ
เพื่อที่จะสามารถตอบสนองความต้องการทางด้านการเงินให้แก่ลูกค้าอย่างครบวงจร ทั้งนี้
โครงสร้างการถือหุ้นกลุ่มทิสโก้ ณ วันที่ 5 มกราคม 2555 มีรายละเอียดดังนี้

[]

3.3 โครงสร้างรายได้

โครงสร้างรายได้ของกลุ่มทิสโก้ มีดังนี้

(หน่วย: ล้านบาท)

  ---------------------------- --------- -------- --------- -------- --------- --------
                               ปี 2552             ปี 2553             ปี 2554    

                               จำนวน     ร้อยละ    จำนวน     ร้อยละ    จำนวน     ร้อยละ

  รายได้ดอกเบี้ย                                                                  

  ธนาคารทิสโก้ จำกัด (มหาชน)      7,718     91.6     8,711     82.0     11,552    104.3

  บริษัท ไฮเวย์ จำกัด              521       6.2      542       5.1      567       5.1

  บริษัทย่อยอื่นๆ                   155       1.8      179       1.7      249       2.2

  รวมรายได้ดอกเบี้ย               8,395     99.6     9,433     88.8     12,368    117.7

  รวมค่าใช้จ่ายดอกเบี้ย             (2,720)   (32.3)   (2,571)   (24.2)   (5,528)   (49.9)

  รวมรายได้ดอกเบี้ย - สุทธิ         5,675     67.3     6,862     64.6     6,907     62.4

  รายได้ค่าธรรมเนียมและบริการ                                                      

  ธนาคารทิสโก้ จำกัด (มหาชน)      760       9.0      1,256     11.8     1,613     14.6

  บริษัทหลักทรัพย์ ทิสโก้ จำกัด        632       7.5      920       8.7      753       6.8

  บริษัทหลักทรัพย์จัดการกองทุน ทิสโก้   645       7.7      699       6.6      660       6.0
  จำกัด                                                                         

  บริษัทย่อยอื่นๆ                   42        0.5      49        0.5      41        0.4

  รวมรายได้ค่าธรรมเนียมและบริการ   2,078     24.7     2,924     27.5     3,067     27.7

  ค่าใช้จ่ายค่าธรรมเนียมและบริการ    (201)     (2.4)    (221)     (2.1)    (211)     (1.9)

  รายได้ค่าธรรมเนียมและบริการ -    1,876     22.3     2,702     25.5     2,854     25.8
  สุทธิ                                                                          

  รายได้จากการดำเนินงานอื่น ๆ      879       10.4     1,053     9.9      1,311     11.8

  รวมรายได้จากการดำเนินงาน       8,430     100.0    10,617    100.0    11,072    100.0
  ---------------------------- --------- -------- --------- -------- --------- --------

3.4 ยุทธศาสตร์หลักขององค์กร

กลุ่มทิสโก้กำหนดให้มีกระบวนการวางแผนกลยุทธ์และแผนธุรกิจอย่างครบวงจรสำหรับช่วงเวลา 3
ปีข้างหน้า โดยจะมีการทบทวนทุกปีเพื่อให้ทันต่อเหตุการณ์ที่เปลี่ยนแปลงไปดังต่อไปนี้

วิสัยทัศน์ (Vision) พันธกิจ (Mission) และค่านิยม (Value) ขององค์กร

เพื่อเป็นการกำหนดทิศทางและเป้าหมายที่เป็นหนึ่งเดียวกันของทั้งกลุ่มทิสโก้
กลุ่มทิสโก้กำหนดให้มีการวางวิสัยทัศน์ (Vision) พันธกิจ (Mission) และคุณค่า (Value)
ขององค์กรไว้อย่างชัดเจนเป็นลายลักษณ์อักษร
วิสัยทัศน์เป็นตัวกำหนดภาพความมุ่งหวังสูงสุดที่องค์กรต้องการจะบรรลุพันธกิจเป็นการกำหนดภารกิจและหลักปฏิบัติที่องค์กรจะยึดถือในการดำเนินธุรกิจ
คุณค่าหลัก คือหลักการร่วมกันที่ผู้บริหารและพนักงานจะนำมาใช้ในการดำเนินงานให้บรรลุเป้าหมาย

วิสัยทัศน์ขององค์กร คือ
“ทิสโก้มุ่งมั่นเป็นองค์กรที่ช่วยให้ลูกค้ามีชีวิตที่ดีขึ้นจากโอกาสทางการเงินที่หลากหลาย (Wealth of
Possibilities)” โดยกลุ่มทิสโก้เป็นองค์กรที่เต็มไปด้วยผู้ที่มีความรู้
ความเชี่ยวชาญและมีความชำนาญทางด้านการบริหารเงิน (House of Financial Expertise)
และร่วมมือกันในการสร้างโอกาสทางการเงินที่หลากหลายนั้นให้แก่ลูกค้าและผู้ที่เกี่ยวข้อง
โดยมีจุดมุ่งหมายเดียวกันคือ การทำให้ลูกค้าและผู้ที่เกี่ยวข้องมีชีวิตที่ดีขึ้น

พันธกิจขององค์กร คือ
“กลุ่มทิสโก้เป็นสถาบันการเงินที่ประกอบธุรกิจด้วยมาตรฐานสูงสุดของการกำกับดูแลกิจการที่ดี
เราทุ่มเท สร้างสรรค์คุณค่าที่ยั่งยืน เพื่อลูกค้า ผู้ถือหุ้น พนักงาน และสังคม”

ค่านิยมขององค์กร กลุ่มทิสโก้มีค่านิยมองค์กรซึ่งถือเป็นหัวใจสำคัญของการให้บริการแก่ลูกค้า
และเป็นคุณค่าที่มุ่งปลูกฝังแก่พนักงานทุกคน เพื่อพัฒนาไปสู่วัฒนธรรมองค์กรและเป็นแม่บทในการสร้าง
ทัศนคติของการทำงานอย่างมืออาชีพ ค่านิยมที่ทิสโก้ให้ความสำคัญ ได้แก่

1)  ลูกค้าเป็นหลัก ใส่ใจมุ่งบริการลูกค้าเป็นหลัก
    สามารถตอบสนองความต้องการที่หลากหลายของลูกค้า
    นำเสนอแนวคิดและพัฒนาวิธีการที่เหมาะสม

2)  ซื่อสัตย์ มีคุณธรรม พนักงานทุกคนของกลุ่มทิสโก้ประพฤติปฏิบัติตนอย่างซื่อสัตย์สุจริต
    ยึดมั่นในมาตรฐานสูงสุดของจรรยาบรรณวิชาชีพในการปฏิบัติงานและการให้บริการแก่ลูกค้า

3)  สร้างผลงานที่น่าเชื่อถือ สานความสัมพันธ์กับลูกค้าด้วยการมอบบริการที่ดีที่สุด
    เพิ่มคุณค่าในการบริการด้วยความรู้ความชำนาญในวิชาชีพและการปฏิบัติงานที่น่าเชื่อถือและเป็นที่ไว้วางใจ
    เน้นความพึงพอใจและความสำเร็จของลูกค้าเป็นมาตรฐานในการประเมินผลงาน

4)  เชี่ยวชาญอย่างผู้นำ บุคลากรของกลุ่มทิสโก้จะต้องเรียนรู้และพัฒนาตนเองอย่างต่อเนื่อง
    ให้มีขีดความสามารถและทักษะที่โดดเด่น
    สะท้อนความเป็นผู้นำในด้านคุณภาพบริการเพื่อให้ลูกค้าได้รับความพึงพอใจ สูงสุด

5)  ความคิดสร้างสรรค์ ความเชี่ยวชาญของกลุ่มทิสโก้ไม่ได้มาจากความรู้จริง
    ประสบการณ์และความชำนาญเท่านั้น แต่ยังผสมผสานในส่วนของความคิดสร้างสรรค์
    เพราะเราเชื่อว่าคำแนะนำต่างๆ ที่มอบให้แก่ลูกค้า ต้องมีทั้งความถูกต้อง ความหลากหลาย
    และความสร้างสรรค์ ซึ่งจะช่วยเปิดมุมมอง สร้างทางเลือกในการบริหารจัดการต่างๆ
    เกี่ยวกับการเงินได้

6)  การให้คำแนะนำ บุคคลากรของกลุ่มทิสโก้มีความเชี่ยวชาญด้านการเงิน
    ดังนั้นจึงปรารถนาที่จะแนะนำ วางแผน จัดการ ด้านการเงิน ให้กับผู้อื่น
    ด้วยบุคลิกที่เป็นกันเองและเปิดกว้าง
    ทำให้สามารถรับรู้และเข้าใจถึงความต้องการที่แท้จริงของลูกค้า
    ซึ่งเปรียบเสมือนเพื่อนสนิทที่ต้องดูแล ดังนั้น คำแนะนำต่างๆ ที่ลูกค้าได้รับ
    จึงบรรลุตามเป้าหมายที่ตั้งไว้อย่างมีประสิทธิภาพ

การกำหนดแผนกลยุทธ์ (Strategic Plan and Strategy Map)

ในการจัดทำแผนธุรกิจสำหรับระยะเวลา 3 ปีข้างหน้า กลุ่มทิสโก้พิจารณาถึงสภาพแวดล้อมทางธุรกิจ
ได้แก่ ภาวะเศรษฐกิจ และการเมืองทั้งในประเทศและต่างประเทศ
นอกจากนี้ยังพิจารณาถึงปัจจัยภายในอื่นๆ เช่น จุดแข็ง จุดอ่อน โอกาส ความเสี่ยง
ปัจจัยแห่งความสำเร็จ (Critical Success Factor) และประเด็นสำคัญต่างๆ ที่ต้องเร่งปฏิบัติ
(Priority Issue) โดยผู้บริหารจะนำปัจจัยต่างๆ
ดังกล่าวมาประกอบการพิจารณาเพื่อกำหนดแนวทางขององค์กร (Corporate Theme) ในแต่ละปี
และจัดทำแผนกลยุทธ์องค์กร (Corporate Strategy Map) ให้สอดคล้องกับวิสัยทัศน์ (Vision)
ขององค์กร

ในการนำกลยุทธ์มาใช้ปฏิบัติ กลุ่มทิสโก้ได้นำเอาเทคนิค Balanced Scorecard
มาใช้ในการสร้างความสมดุลของกลยุทธ์ใน 4 ด้าน คือ ด้านการเงิน ด้านลูกค้า
ด้านกระบวนการทำงานภายใน และด้านการเรียนรู้ โดยมีการกำหนดตัวชี้วัดผลงานหลัก (Key
Performance Indicator) ของแต่ละสายธุรกิจ อันจะเชื่อมโยงกับระบบการบริหารผลงาน
(Performance Management) ที่กำหนดผลตอบแทนของพนักงานตามผลการปฏิบัติงาน
โดยมีการติดตามผลงานอย่างสม่ำเสมอ (Performance Dashboard)

แผนกลยุทธ์องค์กร

เพื่อให้การดำเนินงานของบริษัทบรรลุเป้าหมายขององค์กรตามวิสัยทัศน์และภารกิจที่วางไว้นั้น
กลุ่มทิสโก้มีการกำหนดแผนกลยุทธ์องค์กรไว้โดยมีประเด็นที่มุ่งเน้น ดังต่อไปนี้

1.  การให้บริการและนำเสนอผลิตภัณฑ์ที่ดีที่สุด เพื่อตอบสนองความต้องการของลูกค้าเป็นหลัก
    โดยกลุ่มทิสโก้ได้ปรับโครงสร้างทางธุรกิจเป็นการรวมศูนย์ที่ลูกค้า (Client Centric)
    จากเดิม ซึ่งมีโครงสร้างทางธุรกิจตามลักษณะของผลิตภัณฑ์และบริการ (Product Centric)

2.  การขยายช่องทางการจำหน่าย ทีมขาย รวมทั้งการสร้างโอกาสทางธุรกิจใหม่อย่างต่อเนื่อง
    เพื่อเข้าถึงลูกค้าให้ได้มากที่สุด และนำเสนอบริการและผลิตภัณฑ์ที่เป็นที่ต้องการของลูกค้า
    เพื่อสร้างความพึงพอใจสูงสุดให้แก่ลูกค้า

3.  การพัฒนาผลิตภัณฑ์คุณภาพ เพื่อนำเสนอบริการและผลิตภัณฑ์ที่ดีที่สุดให้กับลูกค้าอย่างครบวงจร
    รวมทั้งมุ่งเน้นการพัฒนาโครงสร้างพื้นฐาน และปรับปรุงระบบการทำงานให้เป็นระบบอัตโนมัติ
    เพื่อรองรับปริมาณธุรกรรมและเครือข่ายการบริการที่เพิ่มสูงขึ้น

4.  การสร้างแบรนด์ (Branding) และรักษาภาพลักษณ์ที่ดีขององค์กร
    เพื่อส่งเสริมให้ผลิตภัณฑ์และบริการของกลุ่มทิสโก้เป็นที่รู้จักอย่างแพร่หลาย
    รวมถึงการประสานความร่วมมือ (Synergy) ระหว่างบริษัทในกลุ่ม
    และการนำระบบลูกค้าสัมพันธ์มาใช้ (Customer Relationship Management)
    เพื่อขยายโอกาสทางธุรกิจ และรักษาความสัมพันธ์ที่ดีกับลูกค้า

5.  การพัฒนาระบบเทคโนโลยีสารสนเทศ และฐานข้อมูลเพื่อการตัดสินใจทางธุรกิจ
    รวมทั้งการพัฒนาบุคลากร เพื่อเพิ่มประสิทธิภาพในการปฏิบัติงาน
    และใช้ประโยชน์จากการเป็นธนาคารพาณิชย์อย่างเต็มที่

[1] ยกเว้นบริษัทที่จะเลิกกิจการ และบริษัทที่อยู่ระหว่างกระบวนการชำระบัญชี